J. Blanár, poslanec: (2004-03-04):
V zmysle zákona č. 263/1999 Z. z. o verejnom obstarávaní sa v § 2 ods. 2 písm. p) uvádza, že obstarávanie podľa predmetného zákona sa nevzťahuje na prípady, ktorých predmetom je obstarávanie tovarov, prác a služieb súvisiacich so správou a prevádzkou majetku vo vlastníctve Slovenskej republiky v zahraničí, vykonávaných zastupiteľskými úradmi Slovenskej republiky. Na základe uvedenej skutočnosti predpokladám, že ministerstvo zahraničných vecí postupuje pri obstarávaní podľa vlastného režimu. Tento režim by mal byť jasne zadefinovaný nejakou internou smernicou ministerstva či iným vhodným dokumentom, aby bolo zabezpečené objektívne obstarávanie s vylúčením akéhokoľvek náznaku korupčného správania sa a netransparentnosti celého procesu. To, že ministerstvo zahraničných vecí v zmysle zákona o verejnom obstarávaní je vylúčené, má špeciálny režim, je známe. A je známe, že to nie je len ministerstvo zahraničných vecí, sú to aj iné inštitúcie, ktoré takýmto spôsobom môžu obstarávať podľa vlastného režimu, čím vlastne nakladajú s finančnými prostriedkami daňových poplatníkov. A preto je potrebné, aby sme poznali, akým spôsobom sú tieto finančné prostriedky vynakladané. Bohužiaľ, nie je mi známe, ako ministerstvo zahraničných vecí obstaráva, pretože ich správanie sa navonok je viac-menej ako zmätočné. Napriek tomu ma zaujíma, že vzniká zaujímavá situácia, že na ministerstve zahraničných vecí sa v niektorých prípadoch pristúpilo k zverejneniu užšej súťaže na práce týkajúce sa veľvyslanectiev v Ríme a v Záhrebe vo Vestníku verejného obstarávania. Je zaujímavé, že pri ostatných prípadoch tak tomu nebolo. Tie príklady môžem spomenúť. Je to napr. užšia súťaž na rekonštrukciu nášho zastupiteľského úradu v Moskve či výstavba Slovenského domu v Moskve. A ďalej možno spomenúť aj ďalšie obstarávanie, napr. pokiaľ ide o náš zastupiteľský úrad vo Varšave či v Dillí a tak ďalej. Proste je zaujímavé, že niektoré veci sú zverejnené vo Vestníku verejného obstarávania, a pritom to neprináleží ministerstvu, pretože má výnimku v tomto menovanom zákone a niektoré užšie súťaže zverejňuje. Možnože sa dopúšťame nejakej chyby, ktorú nepoznáme, ale rád by som sa zorientoval v tejto problematike, lebo zdá sa nám, že je to viac-menej vec, ktorá je pre užší okruh firiem. Možno tie firmy sú spoľahlivé, možno sú s nimi dobré skúsenosti, nechcem to popierať dopredu, preto si rád vypočujem odpovede na moje otázky v interpelácii. Informovali ma niektoré stavebné firmy, že napriek prezentácii svojej firmy a po splnení požiadaviek, ktoré im boli prezentované na ministerstve zahraničných vecí, neboli vôbec pozvané do súťaže o realizáciu stavebných prác v zahraničí a odvtedy už mnohé jednoducho sa realizovali. Je to nanajvýš počudovania hodné, prečo neboli oslovené firmy slovenské, ktoré spĺňajú všetky kritériá, ktoré ministerstvo zahraničných vecí požaduje, prečo sa nemôžu zúčastniť tiež v rovnej súťaži o zákazky, ktoré sú z peňazí daňových poplatníkov. V tejto súvislosti vás, pán minister zahraničných vecí, chcem požiadať, aby som sa zároveň ubezpečil, že na základe uvedených skutočností ministerstvo postupuje transparentne pri obstarávaní prác na našich zastupiteľských úradoch v zahraničí, a preto vás žiadam o odpovede na nasledovné otázky. Na základe čoho postupuje ministerstvo zahraničných vecí pri verejnom obstarávaní stavebných prác pre zastupiteľské úrady Slovenskej republiky v zahraničí? Následne vás žiadam o poskytnutie všetkých relevantných dokumentov, ktoré s metódou predmetného obstarávania priamo súvisia. Ďalej vás žiadam o zdôvodnenie, prečo niektoré výberové konania na predmetné práce zverejnené vo Vestníku verejného obstarávania boli a iné zasa nie. Ďalej vás chcem požiadať, a naposledy, o údaje súvisiace s výberovými konaniami na dodávateľov stavebných prác vykonávaných na zastupiteľských úradoch Slovenskej republiky v zahraničí počas vášho pôsobenia na ministerstve zahraničných vecí. Medzi požadovanými údajmi o. i., ktoré uznáte za vhodné, považujem aj údaje o tom, ktoré firmy sa zúčastnili príslušného výberového konania a ktorá firma v príslušnom výberovom konaní uspela. Vopred vám ďakujem za odpoveď.